《八月二十四日同审知登塔山用审知前载九日留》
宋代·赵蕃

出门生憎触风埃，故邀幽人山中来。
小休危亭带曲折，未尽高塔当崔嵬。
目营所到岂有极，脚力尚壮不拟回。
旧游久阔空信耳，高处一上何佳哉。
是山百年定谁主，一丘新壤手所开。
渊明自祭岂非达，杜牧作志夫何哀。
如君风流固旷绝，与我论交忘岁月。
异时访我入此山，扣牛共唱生生别。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。